Sewe vas wat glo goud by zama-zamas koop(Foto: SAPD) Sewe verdagtes, tussen 35 en 60 jaar oud, sal na verwagting vandag in die Carletonville-landdroshof verskyn vir hul beweerde betrokkenheid by onwettige mynaktiwiteite. Die verdagtes is Dinsdag in Carletonville en Khutsong in hegtenis geneem as deel van ’n operasie wat daarop gemik is om diegene wat hoër op is in die bevelsorde rakende onwettige mynaktiwiteite, vas te trek. Volgens kol. Katlego Mogale, polisiewoordvoerder, koop die verdagtes na bewering gouddraende materiaal by onwettige mynwerkers, verwerk dit en verkoop dit aan persone in die volgende vlak van die hiërargie. Daar is tydens die inhegtenisnemings op 13 voertuie en ’n vragmotor beslag gelê sowel as ’n tuisgemaakte vuurwapen. Die verdagtes sal op aanklag van geldwassery, die handel in onwettige edelmetale en bedrog in die hof verskyn.